Title: ประกาศสำนักงานกองทุนสงเคราะห์การทำสวนยาง เรื่อง ยกเลิกวิธีการยื่นคำขอชำระเงินสงเคราะห์ ณ สำนักงาน และกำหนดให้ผู้ส่งยางออกนอกราชอาณาจักรยื่นคำขอชำระเงินสงเคราะห์ และชำระเงินสงเคราะห์โดยวิธีการทางอิเล็กทรอนิกส์วิธีเดียว

ประกาศสำนักงานกองทุนสงเคราะห์การทำสวนยาง

ประกาศสำนักงานกองทุนสงเคราะห์การทำสวนยาง
เรื่อง
ยกเลิกวิธีการยื่นคำขอชำระเงินสงเคราะห์ ณ สำนักงาน
และกำหนดให้ผู้ส่งยางออกนอกราชอาณาจักรยื่นคำขอชำระเงินสงเคราะห์
และชำระเงินสงเคราะห์โดยวิธีการทางอิเล็กทรอนิกส์วิธีเดียว[๑]

เพื่อให้การชำระเงินสงเคราะห์ด้วยวิธีการทางอิเล็กทรอนิกส์สัมฤทธิ์ผลเกิดประโยชน์สูงสุดทั้งแก่ผู้ส่งยางออกนอกราชอาณาจักรและหน่วยงานของรัฐในการบริหารจัดการเกี่ยวกับการส่งยางออกนอกราชอาณาจักร

อาศัยอำนาจตามความในข้อ ๑๕ แห่งประกาศกระทรวงเกษตรและสหกรณ์ เรื่อง
หลักเกณฑ์ วิธีการและเงื่อนไขในการชำระเงินสงเคราะห์ พ.ศ. ๒๕๕๕
สำนักงานกองทุนสงเคราะห์การทำสวนยาง จึงได้ออกประกาศ ดังนี้

ข้อ ๑  ประกาศนี้เรียกว่า
ประกาศสำนักงานกองทุนสงเคราะห์การทำสวนยาง เรื่อง ยกเลิกวิธีการยื่นคำขอชำระเงินสงเคราะห์
ณ สำนักงาน และกำหนดให้ผู้ส่งยางออกนอกราชอาณาจักรยื่นคำขอชำระเงินสงเคราะห์และชำระเงินสงเคราะห์โดยวิธีการทางอิเล็กทรอนิกส์วิธีเดียว

ข้อ ๒  ประกาศนี้ให้ใช้บังคับตั้งแต่วันที่
๑ สิงหาคม พ.ศ. ๒๕๕๘ เป็นต้นไป

ข้อ ๓  ในประกาศนี้
เงินสงเคราะห์ หมายความว่า
เงินที่ผู้ส่งยางออกนอกราชอาณาจักรต้องชำระให้แก่กองทุนสงเคราะห์การทำสวนยาง
ตามมาตรา ๕ แห่งพระราชบัญญัติกองทุนสงเคราะห์การทำสวนยาง พ.ศ. ๒๕๐๓
สำนักงาน หมายความว่า
สำนักงานกองทุนสงเคราะห์การทำสวนยาง

ข้อ ๔  ให้ยกเลิกวิธีการยื่นคำขอชำระเงินสงเคราะห์
ณ สำนักงาน และกำหนดให้ผู้ส่งยางออกนอกราชอาณาจักร ต้องยื่นคำขอชำระเงินสงเคราะห์และชำระเงินสงเคราะห์โดยวิธีการทางอิเล็กทรอนิกส์ผ่านผู้ให้บริการรับส่งข้อมูลทางอิเล็กทรอนิกส์
ตามแบบที่สำนักงานกำหนดโดยวิธีเดียว เว้นแต่ในกรณีที่สำนักงานไม่อาจให้บริการยื่นคำขอชำระเงินสงเคราะห์และชำระเงินสงเคราะห์โดยวิธีการทางอิเล็กทรอนิกส์ตามแบบที่สำนักงานกำหนดได้เป็นการชั่วคราวไม่ว่าด้วยเหตุใด
ๆ ก็ตาม ผู้ส่งออกยางสามารถยื่นคำขอชำระเงินสงเคราะห์ ณ สำนักงานได้

ข้อ ๕  ประกาศ
หนังสือสั่งการหรือระเบียบปฏิบัติใด
ขัดหรือแย้งต่อประกาศฉบับนี้ให้ใช้ประกาศฉบับนี้แทน
อนึ่ง ผู้ใดกระทำด้วยประการใด ๆ เพื่อหลีกเลี่ยงไม่เสียเงินสงเคราะห์หรือเพื่อเสียเงินสงเคราะห์น้อยกว่าที่ควรเสีย
ต้องระวางโทษจำคุกไม่เกินหกเดือน
หรือปรับไม่เกินสิบเท่าของเงินสงเคราะห์ที่ยังต้องชำระแต่ต้องไม่น้อยกว่าหนึ่งพันบาทหรือทั้งจำทั้งปรับ
ตามมาตรา ๒๖ แห่งพระราชบัญญัติกองทุนสงเคราะห์การทำสวนยาง พ.ศ. ๒๕๐๓

ประกาศ
ณ วันที่ ๒๘ พฤษภาคม พ.ศ. ๒๕๕๘
ประสิทธิ์
 หมีดเส็น
รองผู้อำนวยการ
รักษาการแทน
ผู้อำนวยการสำนักงานกองทุนสงเคราะห์การทำสวนยาง

ปริยานุช/ผู้จัดทำ
๑๐ สิงหาคม
๒๕๕๘

นุสรา/ผู้ตรวจ
๑ พฤศจิกายน
๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๗๗ ง/หน้า ๔๑/๖ สิงหาคม ๒๕๕๘